مقداد_بن_عمرو
اخلاق
سپاہیانہ سادگی،صاف گوئی اورملنساری کے ساتھ زندہ دلی اورحاضر جوابی نے ان کی صحبت کو نہایت دلچسپ بنادیا تھا،ایک دفعہ وہ کسی صراف کی دکان پر بیٹھے تھے کہ ایک شخص نے ان کے بلغمی تن و توش پر طعنہ زن ہوکر کہا"ابوالاسود! خدانے تم کو جہاد میں شریک ہونے سے معاف کردیا ہے، برجستہ بولے، نہیں! "انفرواخفا وثقالا" کا حکم اس سے منکر ہے۔ ( وہ نہایت صاف گو اور سادہ مزاج تھے،ایک دفعہ حضرت عبدالرحمن بن عوفؓ نے ان سے کہا کہ تم شادی کیوں نہیں کرتے ؟ سادگی کے ساتھ بولے، تم اپنی لڑکی سے بیاہ دو؛ حضرت عبدالرحمن اس بیباکی وصفا گوئی پر سخت برہم ہوئے اوربُرا بھلا کہنے لگے، حضرت مقدادؓ نے ان کی اس برہمی کی شکایت دربارِ نبوت میں پیش کی تو ارشاد ہوا، اگر کسی کو انکار ہے تو ہونے دو میں تم کو اپنی بنتِ عم سے بیاہ دوں گا، چنانچہ اس کے بعد ہی حضرت ضباعہ بنت زبیرؓ بن عبدالمطلب ان کے عقدِ نکاح میں آئیں۔ آغازِ اسلام کی عسرت وناداری نے ان کو حددرجہ جفاکش وقانع بنادیا تھا فرماتے ہیں کہ :جب میں ہجرت کرکے مدینہ آیا تو یہاں میرے رہنے سہنے اورکھانے پینے کا کوئی سہارانہ تھا،بھوک سے حالت تباہ تھی،بالآخر رسول اللہ ﷺنے مجھ کو اور میرے دونوں ساتھیوں کو اپنے میزبان کلثوم بن ہدم ؓ کے گھر میں جگہ دی، آپ کے پاس اس وقت صرف چاربکریاں تھیں، جن کے دودھ پر ہم لوگوں کا گذارا تھا، ایک دفعہ رات کے وقت آپ ﷺ باہر تشریف لے گئے اور دیر تک تشریف نہ لائے، میں نے خیال کیا کہ آج کسی انصاری نے دعوت دی ہوگی اورآپ آسودہ ہوکر تشریف لائیں گے، اس خیال کے آتے ہی میں نے اُٹھ کر آنحضرت ﷺکے حصہ کا دودھ بھی پی لیا، لیکن پھر خیال آیا کہ اگر یہ قیاس غلط ثابت ہوا تو بڑی ندامت ہوگی، غرض میں اس شش وپنج میں تھا کہ آنحضرت ﷺتشریف لائے اوردودھ کی طرف بڑھے، دیکھا تو پیالہ خالی تھا، مجھے اپنی غلطی پر سخت ندامت ہوئی، خصوصا ًجب کہ آپﷺ نے کچھ کہنے کے لیے دونوں ہاتھ اٹھائے تو میرے خوف وہراس کی کوئی انتہا نہ تھی اور اندیشہ ہوا کہ عنقریب آنحضرت ﷺکی بددعاء سے ہماری دنیا وآخرت تباہ ہو جائے گی ؛لیکن آپ نے فرمایا: "اللھم اطعمہ من اطعمنی واسق من سقانی" یعنی خدایا جو مجھے کھلائے اس کو کھلا اور جو مجھے سیراب کرے اس کو سیراب کر اس دعاء سے کچھ ہمت بڑھی، اُٹھ کر بکریوں کے پاس گیا کہ شاید کچھ دودھ نکل آئے،لیکن خداکی قدرت جس تھن پر ہاتھ پڑا وہ دودھ سے لبریز نظر آیا،غرض کافی مقدار میں دودھ نکال کر خدمت بابرکت میں پیش کیا، آپ ﷺنے پوچھا، کیا تم لوگ پی چکے ہو؟ عرض کیا یارسول اللہ! آپ پہلے نوش فرمالیں تو پھر مفصل واقعہ عرض کروں، آنحضرت ﷺ نے خوب سیر ہوکر نوش فرمالیا تو مجھے اپنی گذشتہ غلطی وندامت پر بے اختیار ہنسی آگئی،آپ نے پوچھا ابوالاسود! یہ کیا ہے؟ میں نے تمام واقعہ بیان کیا تو ارشاد ہوا: "یہ خدا کی رحمت تھی،تم نے اپنے دونوں ساتھیوں کو کیوں بیدار نہ کردیا کہ وہ بھی اس سے مستفیض ہوتے۔ خوشامدانہ مداحی سے سخت متنفر تھے، ایک مرتبہ حضرت عثمان ؓ کے دربار میں چند آدمیوں نے ان کے روبرو تعریف وتوصیف شروع کی، حضرت مقدادؓ اس تعلق اورچاپلوسی پر اس قدر برہم ہوئے کہ ان کے منہ پر خاک ڈالنے لگے، حضرت عثمانؓ نے فرمایا مقداد! یہ کیا ہے؟ بولے رسول اللہ ﷺ نے ہم کو حکم دیا ہے کہ خوشامدیوں کے منہ میں خاک بھردو۔ ایک دفعہ ایک تابعی نے ان کے پاس آکر کہا،مبارک ہیں آپ کی آنکھیں ،جنہوں نے رسول اللہ ﷺ کی زیارت کی ہے، کاش میں بھی اس زمانہ میں ہوتا، حضرت مقدادؓ ان پر سخت برہم ہوئے،لوگوں نے تعجب سے پوچھا کہ یہ برہمی کی کیا بات تھی، بولے،حاضر کو غائب کی تمنا عبث ہے، جن لوگوں نے رسول اللہ ﷺ کا زمانہ پایا ہے، ان میں بہت سے ایسے ہیں جن کو ایمان نہ لانے کے باعث خدا نے جہنم واصل کردیا، اس کو کیا معلوم کہ وہ اس وقت کس گروہ میں ہوتا؟ تم لوگوں کو خدا کا شکر کرنا چاہئے کہ بغیر امتحان وآزمائش رسول اللہ ﷺکی تعلیم سے مستفیض ہوئے۔ کسی شخص کے متعلق اچھی یا بری رائے قائم کرنے میں نہایت محتاط تھے، فرمایا کرتے تھے کہ میں صرف نتائج پر نظر رکھتا ہوں، خصوصاً جب سے رسول اللہ ﷺ نے یہ فرمایا ہے کہ انسان کا دل نہایت تغیر پذیر ہے۔